高启
姑苏杂咏 韩蕲王墓
宋室中兴日，将军武略优。
功宜超贾邓，名耻并张刘。
白马空前渡，黄龙竟北游。
誓擒诸部种，还报两宫仇。
朝使颁金册，边人识锦裘。
跃戈冲野阵，横楫截江流。
残虏亡魂走，中原指掌收。
未终藩阃寄，已惑庙堂谋。
坐散熊罴士，甘臣犬豕酋。
和戎辞易屈，复汉志难酬。
阙耸吴山晓，陵荒巩树秋。
廉颇归未老，郭令罢谁留。
折槛言徒切，藏弓势可忧。
俄看星陨垒，永使陆沉舟。
感慨思前代，凄凉吊古丘。
剑花埋虎气，碑藓剥螭头。
石兽嘶风雨，山僧护楸。
鼓旗何寂寂，简册漫悠悠。
父老悲犹在，英雄事已休。
栖霞岭前墓，闻说更堪愁。